Karsten Hønge (SF), 2025-04-08:
Der er ingen ende på lidelserne i Gaza, hvor Israel efter bombardementer, der er fuldstændig ude af proportioner, nu igen forhindrer den tilstrækkelige nødhjælp og begrænser adgangen til vand og elektricitet.
Mere end 40.000 palæstinensere er fordrevet fra deres byer på den nordlige del af Vestbredden.
Hvis nogen skulle være i tvivl om situationen, vil jeg anbefale, at man ser dokumentaren »No Other Land«.
Netanyahu leger med ilden, når han vil udvide Israels territorium yderligere.
Det er brud på folkeretten og bomber fredsprocessen langt tilbage – her og nu til ubodelig skade for den palæstinensiske befolkning, men på længere sigt også til skade for israelerne selv.
Hvis det lykkes at reducere Palæstina til en lille enklave midt i Israels territorium, står palæstinenserne tilbage som tabere uden rettigheder.
Lighed for loven giver tryghed og retfærdighed, ja, det giver faktisk civilisation.
Derfor støtter SF ICJ, FN's højeste juridiske organ, og vi støtter ICC, Den Internationale Straffedomstol.
Spilleregler skal nemlig gælde for os alle sammen.
Det skal ikke være et tag selv-bord, hvor man tager de varer, man bedst kan lide, og lader resten blive på hylden.
Israel er ved at gå op i fugerne.
Den tidligere premierminister og medlem af Knesset siden 1973 Ehud Olmert siger direkte, at den nuværende regering er antiisraelsk.
Han opfordrer andre lande til at blande sig meget mere i Israels nuværende krise, og jeg synes, at den danske regering skal følge hans opfordring.
Hvis ikke alle har samme rettigheder, betyder det enden på Israel som en demokratisk stat, slår Ehud Olmert fast, mens han også argumenterer stærkt for palæstinensernes ret til egen stat.
Men på længere sigt spiller de områder, som Israel besatte i 1967, helt centrale roller.
Der bliver ikke fred uden en selvstændig palæstinensisk stat, der omfatter Vestbredden, Gaza og Østjerusalem.
Israelerne har al mulig ret til at leve i frihed og tryghed bag sikre grænser, men højrefløjen og de ekstreme national-religiøse gør det ualmindelig svært at realisere.
Det er i alles interesse.
Det gælder både palæstinenserne, de fredselskende israelere og det internationale samfund, som vil undgå en større regional krig.
Det er netop også i israelernes egen interesse, for udviklingen lige nu undergraver på sigt selve staten Israels eksistens.
Jeg synes, at det er vældig opmuntrende i de her dage at se israelere gå på gaderne i demonstrationer, herunder ovenikøbet med et tidligere gidsel som deltager, mod den højreekstreme regering, og jeg synes, at det er lige så opmuntrende nu at se palæstinensere demonstrere imod terrororganisationen Hamas.
Drømmen om fred i Mellemøsten forbliver bare en tåget drøm, hvis den katastrofale udvikling på Vestbredden fortsætter.
Israel er på kollisionskurs med det internationale retssamfund, når landet pure afviser kendelserne fra ICJ.
Israel må gøre op med sig selv, om landet vil have en plads i det internationale retssamfund.
Desværre ser det ud til, at højrefløjen og de stærke national-religiøse kræfter i stedet skubber Israel længere og længere ud i selvdestruktion.
Den Internationale Domstol har afsagt kendelser, der betyder, at Israel skal trække sig tilbage bag de grænser, som var gældende før krigen i 1967.
Kendelserne slog også fast, at bosættelserne af de ca. 700.000 bosættere på Vestbredden strider imod folkeretten, for intet land har ret til at overføre egne borgere til besatte områder.
Domstolen kritiserer Israel for at rive palæstinensiske huse ned, fordrive beboerne og for at udnytte områdets ressourcer, og domstolen slår fast, at det efter 57 års besættelse nu er tydeligt, at Israels ambition er at overtage områderne permanent, og at det klart strider mod folkeretten.
FN advarer mod udviklingen, og at ignorere kendelserne fra domstolen er yderligere et bidrag til at nedbryde Israel.
Jeg sætter mine forhåbninger til fagbevægelsen i Israel, hvor lille den end måtte være, og til et stærkere centrum-venstre.
Netanyahus jernnæve mod FN, det, at han med strøhånd giver flere privilegier til de ultraortodokse, flere bosættelser og kvælertaget imod palæstinensernes rettigheder er opskriften på endnu mere splittelse, oprør, fortsat krig og terror.
Netanyahu, højrefløjen og de national-religiøse er farlige for israelerne og for palæstinenserne og er en trussel mod os alle sammen og vil ødelægge muligheden for fred.
Vi bakker op om et retssamfund, ligesom vi klart fordømmer Irans konstante, omfattende støtte til voldshandlinger mod Israel.
Gennem støtte til Hizbollah i Libanon, Hamas i Gaza og houthierne i Yemen gør Iran med støtte fra Rusland, hvad de kan, for at gøre livet i Israel usikkert og for at destabilisere hele regionen.
Jeg vil bare slutte af med at takke især Folkekirkens Nødhjælp, Red Barnet og Dansk Flygtningehjælp for konstant fokus på konflikten og på palæstinensernes lidelser.